༄༅། ། གཞུང་དྲུག་སྤྱིའི་རྣམ་གཞག་བཞུགས། །
༄༅། ། ཨོཾ་སྭ་སྟི། སློབ་དཔོན་ནག་པོ་པའི་གཞུང་འདི་རྣམས་ཀྱི་སྔོན་དུ་ཕྱག་འཚལ་བ་ལ་སོགས་པའི་དོན་རྣམ་པ་གསུམ་སྟེ། དགོས་པའི་དོན། བསྡུས་པའི་དོན། ཚིག་གི་དོན་ཏོ། ། དང་པོ་ནི། གཞན་དག་གཞུང་ལུགས་ལ་འཇུག་པར་འགྱུར་བའོ། ། ཕྱག་འཚལ་བས་སློབ་དཔོན་ཉིད་དམ་པར་རྟོགས་ལ། དམ་པའི་གཞུང་ལ་གཞན་འཇུག་པར་འགྱུར་པའི་ཕྱིར་རོ། ། ཕྱག་འཚལ་བས་དམ་པར་ཇི་ལྟར་རྟོགས་ན། དམ་པ་ཞེས་བྱ་བ་ནི་ཡང་དག་པའི་ལྟ་བ་རྟོགས་པ་ཡིན་ཏེ། དེ་ལ་ཡང་གཉིས། འཇིག་རྟེན་པའི་ཡང་དག་པའི་ལྟ་བ་དང་། འཇིག་རྟེན་ལས་འདས་པའི་ཡང་དག་པའི་ལྟ་བའོ། ། དང་པོ་རྒྱུ་འབྲས་ལ་ཡིད་ཆེས་སྐྱེས་ནས་ཕྱག་འཚལ་བ་ཡིན་ཏེ། རྒྱུ་རང་དད་པའི་ལྷ་ལ་ཕྱག་འཚལ་བ་གཞུང་དུ་མཛད་པ་ཙམ་གྱིས་ཀྱང་འབྲས་བུ་ལྷ་དེ་འདྲ་ཞིག་སློབ་དཔོན་དེ་ཡིས་འདོད་པར་ཤེས་ཏེ། འབྲས་བུ་འབྱུང་བར་ཤེས་ནས་རྒྱུ་ལ་ནན་ཏན་དུ་བྱེད་པ་ཡིན་ནོ། ། གཉིས་པ་ནི་སྟོང་པ་དང་སྙིང་རྗེ་གཉིས་སུ་མེད་པའམ། ཐབས་དང་ཤེས་རབ་གཉིས་སུ་མེད་པའམ། ཆོས་སྐུ་དང་གཟུགས་སྐུ་གཉིས་སུ་མེད་པའི་ཚུལ་གྱིས་བསྟོད་པས། དེ་རྟོགས་པར་ཤེས་ལ། ལ་ལར་ནི་སྐུ་གསུམ་དངོས་སུ་རྟོགས་པར་བསྟན་ཏེ། དེ་ལྟ་བུའི་ཡང་དག་པའི་ལྟ་བ་རྟོགས་པ་དང་ལྡན་པའི་གང་ཟག་དམ་པའི་གཞུང་ལ་གཞན་འཇུག་པར་འགྱུར་བའོ། ། བསྡུས་པའི་དོན་ནི་སོ་སོའི་ཚིག་གི་འགྲེལ་པ་མཛད་པས་གསུང་བར་འགྱུར་ལ། ཚིག་གི་དོན་ནི་སོ་སོ་ལས་འཆད་དོ། ། བཤད་པར་དམ་བཅའ་བའི་དགོས་པ་ནི། ཁས་བླངས་ཡལ་བར་མི་འདོར་བ་སྐྱེས་བུ་དམ་པའི་ཆོས་ཉིད་དེ་རྩོམ་པ་མཐར་ཕྱིན་པའོ། །  ། །